આ એક કટાક્ષ છે, પણ ગંભીર કટાક્ષ છે. 1984 નામની જ્યોર્જ ઓરવેલની નવલકથા જાણીતી છે. બીગ બ્રધર સત્તા કબજે કરી લે છે અને પછી નાગરિકોને નિયંત્રણમાં રાખવા શું શું કરે છે તેની કટાક્ષમય કથા તેમાં છે. એક ટેલિસ્ક્રીન હોય છે જેના પરથી નાગરિકોને બીગ બ્રધરના ભાષણો સાંભળવાના હોય છે. ઠેર ઠેર આવા ટેલિસ્ક્રીન હોય છે. હકીકતમાં તે માત્ર ભાષણો સંભળાવવા માટે નથી હોતા. સર્વેલન્સ માટે પણ હોય છે. તેની અંદર છુપા કેમેરા પણ હોય અને માઇક્રોફોન પણ હોય. એટલે નાગરિકો શું કરી રહ્યા છે તેના પર નજર રહે અને તેમનો ગણગણાટ પણ સત્તાધીશોના કાને પડી જાય.